# Åpent møte med SV

### Forslag til program og oppsett for møtet

* Presentasjonsrunde
* Kort introduksjon til SV (se info lenger ned)
* Møt de nye folkevalgte i kommunen. Hva blir viktig i kommunen vår framover?
* SV- kafe med tema «ulikhet» eller «miljø» for eksempel med innledning fra fylkeslaget eller stortingsrepresentant. Stortingsrepresentanter kan inviteres gjennom å sende en forespørsel til agu@stortinget.no.
* Legg inn nok tid til mingling, spørsmål, diskusjon og dialog
* Dette skjer fremover i lokallaget. Hva kan medlemmene bidra med? Har dere konkrete arbeidsoppgaver eller arrangement man trenger folk til?
* Møtet bør ikke vare lenger enn maks to timer.
* I arrangementsbeskrivelsen er det viktig å beskrive hvordan møtet skal gjennomføres, med så mye informasjon om gangen i møtet slik at de som aldri har deltatt før forstår hvordan det vil bli. Det er viktig at det kommer frem hva som forventes av de som deltar (f.eks ingenting). Noen kan være redde om å bli spurt om ting på sitt første møte f.eks.

## Velg et passende sted

* Velg et lokale som er lett tilgjengelig. Vær nøye med å gi gode veibeskrivelser og telefonnummer nye personer kan ringe dersom de ikke finner fram. Legg gjerne ut et bilde i arrangementet på Facebook av lokalet og inngangen.
* Møtelokale på rådhus, i et privat hjem eller på et SV-kontor føles internt, mens møte på bibliotek, kafe, pub, samfunnshus etc. oppleves mer tilgjengelig og tryggere. Velg et sted hvor det er naturlig for folk i din kommune å samles.
* Møtelokalet skal være tilgjengelig for folk med rullestol eller barnevogn.
* Husk å merke lokalet godt, for eksempel med SV-plakater, roll-up og/eller beach-flagg. Ha gjerne et medlem stående ved inngangen i synlig SV-t-skjorte som viser veien inn.

## Mobilisering og ansvar

* Tidlig mobilisering er god mobilisering. Inviter så tidlig som mulig- minst tre uker før.
* Lag Facebook-arrangement og send invitasjoner til medlemmene i lokallaget så fort programmet er på plass, og senest tre uker før arrangementet.
* **Ring medlemmer i lokallaget** og inviter de personlig til møtet – det er mer forpliktende å bli spurt personlig! Dette er spesielt viktig for de som er nyinnmeldte.
* Presiser at møtet er åpent og for alle interesserte, og at nye medlemmer er veldig velkomne. Presiser at man gjerne må ta med en venn eller to. Møtet er for alle som er nysgjerrige på SV!
* Gi noen i styret vertansvar. De får et særskilt ansvar for å sørge for at medlemmer blir tatt godt imot, blir snakket med og invitert til å bli med på videre aktiviteter med lokallaget. Vertene står i døra og ønsker velkommen og hilser på nye ansikter. Vertene bistår også med å plassere nye medlemmer sammen med mer erfarne medlemmer i lokalet.
* I tillegg til å ringe medlemmer kan man sende e-post til medlemmene via medlemsregisteret og legge ut i Facebook-grupper og på Facebooksida til lokallaget.
* Trenger dere hjelp til å rigge i lokalet før møtet? Kanskje noen av medlemmene vil bake til arrangementet? Tenk på alle mulige oppgaver som kan gi medlemmer en inngang til å bidra i gjennomføringen og spør om dette.

### Huskeliste for Facebook-eventer

* Bruk vedlagt Facebook-banner
* Ha en eventtekst som inneholder tydelig tid og sted og hva som skal skje (program).
* Legg inn lenke til stedet eventet skal være.
* Husk å invitere til eventet (ringe og sende epost)
* Post i eventet. Dette er spesielt viktig den første uka for å gi folk et inntrykk av hva som skjer og dagen før møtet så inviterte blir minnet på møtet. Du kan legge ut bilde av de som skal ha innleding, bilde av lokallaget dere skal være i osv.

## Inspirasjon til invitasjonstekst

«Grønnvåg SV inviterer til åpent møte på Karis cafè fredag 29. september kl. 18.00-20.00.

Her vil dere møte den nye kommunestyregruppa vår og finanspolitisk talsperson i SV, Kari Elisabeth Kaski. Hva blir viktig i kommunen vår framover? Og hva skjer på Stortinget?

Bli litt bedre kjent med SV i en sosial og uformell setting, og få mer informasjon om hvordan du kan involvere deg, og hvilke aktiviteter som kommer i SV i Grønnvåg fremover.

Ta gjerne med en venn eller andre som er nysgjerrige på SV. Du trenger ikke å være medlem for å bli med på møtet!

Ta kontakt med oss om du har noen spørsmål om møtet! «

## Økonomi

Husk at man kan søke [organisasjonsfondet](https://www.sv.no/ressursbanken/sok-organisasjonsfondet/) for å gjennomføre slike møter.